text: [{"text_idx": "#000002", "text": "Veika Vakasaenisi & na iVolatabu"}, {"text_idx": "#000009", "text": "Vuli Vua na Qasenivuli Levu"}, {"text_idx": "#000012", "text": "A VAKATIKORI Atama kei Ivi ena were o Iteni na Kalou. Dina ga ni rau talaidredre rau qai mate, ia na Kalou e dolava tu vei ira na luvedrau, okati kina o keda nikua, meda bula tawamudu e vuravura. E yalataka na iVolatabu: \u201cEra na taukena na vanua ko ira na yalododonu, ka tiko kina ka sega ni mudu.\u201d\u200b\u2014Same 37:29."}, {"text_idx": "#000016", "text": "O na via bula tawamudu ena vakacegu ena Parataisi ena vuravura vou ni Kalou?\u2014 Era sega ni rawata na vuniwai mera vakabulai keda me tawamudu. E sega ni dua na wainimate e rawa ni tarova na noda mate. Eda na rawa ga ni bula tawamudu kevaka eda toro volekata na Kalou. E vakaraitaka vei keda na Qasenivuli Levu na ka meda cakava."}, {"text_idx": "#000018", "text": "Na cava e tukuna o Jisu e dodonu meda cakava meda qai rawa ni bula tawamudu?\u2014 Meda veikilai taumada kei na Tamada vakalomalagi o Jiova, vaka kina na Luvena, na noda ivakabula. E kena ibalebale oqo meda vulica na iVolatabu. E vukei keda na ivola oqo, Vuli Vua na Qasenivuli Levu."}, {"text_idx": "#000019", "text": "Ia ena vukei keda vakacava meda bula tawamudu na noda vulici Jiova?\u2014 Me vaka ga nida gadreva na kakana e veisiga meda bula kina, e bibi tale ga meda vulica e veisiga na veika e baleti Jiova. E kaya na iVolatabu: \u2018Ena sega ni bula na tamata e na madrai duaduaga, ena bula ga e na vosa kece ga e lako mai ena gusu i Jiova.\u2019\u200b\u2014Maciu 4:4."}, {"text_idx": "#000020", "text": "E dodonu tale ga meda kilai Jisu Karisito baleta ni talai koya mai na Kalou me mai bokoca na noda ivalavala ca. E kaya na iVolatabu: \u201cSa sega na bula e na vukuna e dua tani.\u201d E kaya tale ga na iVolatabu: \u201cO koya sa vakabauta na Luvena, sa rawata na bula tawa mudu.\u201d (Cakacaka 4:12; Joni 3:36) Eda vakabauti Jisu dina da qai kila tale ga nida na sega ni rawata na bula ke sega o koya?\u2014 Ke da vakabauta na veika oqori, eda na tomana tiko ga e veisiga na noda vuli vua na Qasenivuli Levu, da qai talairawarawa vua."}, {"text_idx": "#000023", "text": "Ni o wilika na Aisea 11:6-9 kei na Aisea 65:25, o na vulica kina na nodra bula veilomani na manumanu. Raici ira mada ena iyaloyalo oqo. Raica na lami, na luve ni me, na lepate, na luve ni bulumakau, na laioni vakaitamera, kei iratou na gone era tiko vata. O kila e so tale na manumanu ena iyaloyalo oqo era cavuti ena iVolatabu?\u2014 Raica mada na gonetagane erau veiqitori tiko kei na gata! Ena sega ni dua e bula ena vuravura vou me rere. (Osea 2:18) Bau vakacava oya?\u2014"}, {"text_idx": "#000024", "text": "Raica mada na nodra veimaliwai vinaka na duidui matatamata. Era veilomani dina, me vaka ga e tukuna o Jisu. (Joni 13:34, 35) Sa tukilaki na iyaragi ni ivalu me iyaya ni teitei. E vakamacalataka tale ga na iVolatabu na nodra bula veisaututaki na tamata ena vuravura vou ni Kalou. Daru rawa ni wilika oqo ena veitikinivolatabu me vaka na Same 72:7; Aisea 2:4; 32:16-18; kei na Isikeli 34:25."}, {"text_idx": "#000025", "text": "Raici ira mada ena iyaloyalo oqo. Era teivaka tiko na vuravura me dua na vanua totoka. Raica na vale totoka era tara tiko kei na rairaivinaka ni vuanikau. Ni vuavuaivinaka na nodra cakacaka sa yaco kina na vuravura me parataisi me vaka na were o Iteni. Daru rawa ni wilika na kena ivakamacala ena Same 67:6; 72:16; Aisea 25:6; 65:21-24; kei na Isikeli 36:35."}, {"text_idx": "#000026", "text": "O ira kece ena iyaloyalo oqo era bulabula vinaka ra qai mamarau. Era rawa ni ladelade me vaka na me kila. E sega ni dua e lokiloki, mataboko, se tauvimate. Raici ira tale ga na tamata era vakaturi mai na mate! E tukuna na veika oqori na iVolatabu ena Aisea 25:8; 33:24; 35:5, 6; Cakacaka 24:15; kei na Vakatakila 21:3, 4."}, {"text_idx": "#000028", "text": "Na Rawati ni Bula Tawamudu"}, {"text_idx": "#000029", "text": "Vakacava sa rauta ga noda kilai Jiova kei Jisus? Ke sega, na cava tale e vinakati?"}, {"text_idx": "#000030", "text": "A lailai na imatai ni parataisi; o koya qo ena robota na vuravura."}, {"text_idx": "#000032", "text": "Lagata na sere qai raitayaloyalotaka na bula ena Parataisi."}]